چارواکي وايي جنګ کې د افغان ځانګړو ځواکونو رول زیات شوی
د افغانستان حکومت د طالبانو پرخلاف په جګړه کې د ځانګړو یا کومانډو ځواکونو د رول په پام کې نیولو سره د دغو ځواکونو شمیر دوه چنده کړی دی.
امریکايي جنرالان وايي دغه کومانډو د افغانستان د تر ټولو ماهره جنګي ځواک دی او طالبان یې وارخطا کړي دي. یو افغان کو مانډو وویل چې له پیل څخه یې د کومانډو له ځواکونو سره یوځای کیدل غوښتل، ځکه چې په افغانستان کې د ځانګړو ځواکونو په پرتله بله ښه قوه نشته. یو کومانډو وویل "تاسو پوهیږئ مونږ ښکاریان یو. زه تاسو ته وایم چې مونږ د ناوړو کسانو په لټه کې یو چې له منځه یې یوسو". د ملي دفاع وزارت ویاند دولت وزیري وویل "زمونږ کومانډویان نوم چې څوک آوري، نو په سوریو ننوځي. دا قهرمانان دي. دوی د وطن خدمتګاران دي. دوی خپل سر، خپله وینه په لاس کې نیولې ده – د وطن د خدمت لپاره." د سږ کال په سر کې جمهور رئیس اشرف غني د افغان ځانګړو ځواکونو د شمېر د زیاتولو امر وکړ. دغه ځواکونو له کندز څځه نیولي تر هلمند پورې د هغو کلیو دفاع کوي چې طالبان ورته ګواښ پیښوي. د یاغیانو په پټنځاینو ناڅاپې حملې د دغو ځواکونو ځانګړتیا ده. د ځانګړو قطعاتو د روزنې قوماندان احمد زکریا وايي "زمونږ کومانډو ځانګړي ځواکونه د پوځ د تاج حیثیت لري. هغوی داسې روزل کیږي چې د جګړې په ډګر کې باید هره جګړه وګټي." په افغانستان کې د امریکا لوړ پوړي قومندان جان نکلسن په وروستیو کې وویل چې د امریکايي پوځونو د زیاتوالي په نتیجه کې به د افغان ځواکونو روزنه زیاته او د هوايي او ځانګړو عملیاتو د جنګیالیو شمیر به زیات شي. د ځانګړو ځواکونو د آپراسیون قوماندان ډګروال احمد ذبیح الله وايي چې د ځانګړو ځواکونو په شمیر کې زیاتوالی په هیواد کې د زیاتو سیمو بیرته لاس ته راوړلواو د نورو عملیاتو ترسره کولو معنی لري. د افغانستان ځانګړو ځواکونو او قوماندو له هغه وخت راهیسې د یاغیانو د حملو مخه نیولې ده چې د ۲۰۱۴ د سمبر په میاشت کې د نړیوالو پوځونو جګړه ییز ماموریت پای ته ورسید. د دغو ځواکونو په اړه ټول معلومات تقریبآ مخفي بلل کیږي او چارواکي دا هم نه وايي چې دقیقآ د دغو ځواکونو شمېر څومره دی، خو ویل کیږي چې د افغانستان د ملي ځواکونو د شمیر اوه سلنه ده. دغه ځواکونه په ځانګړو محاربوي وسایلو سنبال دی.